২০২৭ বিশ্বকাপে খেলবেন রোহিত, বিরাট? বড় মন্তব্য ভারতীয় কোচের

ওয়েব ডেস্ক: ২০২৩-এ অল্পের জন্য হাতছড়া হয়েছে বিশ্বকাপ। ২০২৭-এ কি সেই অধরা স্বপ্ন পূরণ করতে পারবেন রোহিত শর্মা (Rohit Sharma)? আসন্ন এই ওডিআই বিশ্বকাপে (ODI World Cup 2027) কি খেলবেন বিরাট কোহলি (Virat Kohli)? ভারতীয় দলের (India Cricket Team) দুই কিংবদন্তিকে ঘিরে এই প্রশ্নগুলোই ঘুরপাক খাচ্ছে ক্রিকেট মহলে। ভক্তরা দাবি করছেন, ‘রো-কো’ জুটি এখনও যেভাবে রান পাচ্ছেন, তাতে করে আসন্ন বিশ্বকাপে তাঁদের বাদ পড়া বা অবসর নেওয়ার প্রশ্নই নেই। কিন্তু ভারতীয় দলে জায়গা পাওয়ার দৌড়ে রয়েছেন অনেক তরুণ ক্রিকেটার। তাতে করে এই দুই তারকার ক্ষেত্রে দলে টিকে থাকা চ্যালেঞ্জ হতে পারে।

এই পরিস্থিতিতে রোহিত এবং বিরাটের ক্রিকেট কেরিয়ারের ভবিষ্যৎ নিয়ে বড় মন্তব্য করলেন ভারতীয় ক্রিকেট দলের বোলিং কোচ মর্নি মর্কেল (Morne Morkel)। তাঁর মতে, শারীরিক ও মানসিকভাবে ফিট থাকলে বিরাট কোহলি এবং রোহিত শর্মা অনায়াসে ২০২৭ সালের ওয়ানডে বিশ্বকাপে খেলতে পারবেন। দক্ষিণ আফ্রিকার বিরুদ্ধে ওডিআই সিরিজ শুরুর আগে তিনি জানান, অভিজ্ঞতা কোনওভাবেই কেনা যায় না, আর এই দুই তারকার অভিজ্ঞতা ভারতকে বারবার জয় এনে দিয়েছে।

আরও পড়ুন: ধোনির বাড়িতে কোহলি! প্রোটিয়াদের হারাতে কী টিপস দিলেন মাহি?

মর্কেলের কথায়, “ওরা কিংবদন্তি ক্রিকেটার। যতক্ষণ তাঁরা ফিটনেস ধরে রাখতে পারবেন, ততক্ষণ আন্তর্জাতিক ক্রিকেট থেকে তাঁদের বাদ পড়ার সম্ভাবনা কম। বড় মঞ্চে খেলার অভিজ্ঞতা, ট্রফি জেতার মানসিকতা—এসব অমূল্য অভিজ্ঞতা দু’জনের মধ্যেই রয়েছে। তাই মানসিক ও শারীরিকভাবে প্রস্তুত থাকলে ২০২৭ বিশ্বকাপ খেলাটা বিরাট এবং রোহিতের কাছে অসম্ভব কিছুই নয়।”

কোহলি ও রোহিতের বিরুদ্ধে খেলার স্মৃতি এখনও তাড়া করে বেড়ায় মর্কেলকে। এ প্রসঙ্গে তিনি বলেন, “ওদের বিরুদ্ধে অনেক ম্যাচ খেলেছি। সত্যি বলতে, ওদের বোলিং করার আগে বহুবার রাতের ঘুম উড়ে গিয়েছে। একজন বোলারের দৃষ্টিতে বুঝি, ওদের বিরুদ্ধে বোলিং করাটা কতটা কঠিন।”